SKRIFTLIG FORESPØRGSEL E-1829/99

af Anna Karamanou (PSE) til Rådet

(15. oktober 1999)

Om: Rygning som sygdomsårsag på verdensplan og Den Europæiske Unions politik desangående

Bortset fra kræft, dødelige kredsløbssygdomme og mange andre lidelser påstås det nu, at rygning også fører til impotens. BMA (den britiske lægeorganisation) er kommet til disse konklusioner efter at have anstillet en undersøgelse af rygere i alderen fra 21 til 75 år. Endvidere viser en undersøgelse, der er foretaget af det medicinske fakultet ved Athens universitet, at de lægestuderende ikke er klar over rygningens skadelige følger, og at en ud af to er rygere. Det bør også understreges, at i Grækenland forøges antallet af unge rygere med ca. 50.000 om året. På EU-plan er de årlige udgifter til anti-rygningskampagner ikke større end det beløb, som tobaksfabrikanterne bruger dagligt til reklamefremstød for deres produkter.

Kan Rådet derfor oplyse, på hvilken måde den vil gribe ind, hvilke beløb den stiller til rådighed, og hvilke politiske skridt den vil tage til at indlede den uopsættelige bekæmpelse af denne sygdomsårsag og beskytte de europæiske borgeres og navnlig de unges helbred?

Svar

(13. marts 2000)

Fællesskabets indsats på dette område supplerer medlemsstaternes indsats. Fællesskabet lægger inden for rammerne af de beføjelser, som er tillagt det, særlig vægt på og prioriterer bekæmpelse af rygning.

Siden 1986 er der med de forskellige foranstaltninger til bekæmpelse af kræft og senest handlingsplanen for kræftbekæmpelse, der blev vedtaget i 1996, og som er ved at blive gennemført, blevet indført en række specifikke aktioner med henblik på bekæmpelse af rygning. Også handlingsprogrammet med hensyn til sundhedsfremme, sundhedsoplysning og sundhedsuddannelse omfatter tobaksmisbrug. Det er hensigten, at alle vertikale programmer på sundhedsområdet skal integreres i det rammeprogram for sundhed, der i løbet af første kvartal skal forelægges for Europa-Parlamentet og Rådet.

I øvrigt vedtog Rådet på forslag af Kommissionen allerede i 1989 og 1990 direktiver om mærkning og tjæreindhold inden for rammerne af det indre marked, som i vidt omfang er i overensstemmelse med dette mål. Der er desuden den 7. januar 2000 blevet fremsat et forslag til Europa-Parlamentets og Rådets direktiv. Dette direktiv om indbyrdes tilnærmelse af medlemsstaternes love og administrative bestemmelser om fremstilling, præsentation og salg af tobaksvarer er ved at blive drøftet.

Senere vedtog Rådet den 6. juli 1998 sammen med Europa-Parlamentet direktiv 98/43/EF om reklame for tobaksvarer og sponsorering til fordel for disse, som træder i kraft senest den 30. juli 2001. Dette direktiv er specielt rettet mod unge.

I 1994 oprettede Rådet i forbindelse med forordningen om den fælles markedsordning for råtobak en fællesskabsfond for forskning og oplysning vedrørende tobak, hvor halvdelen af midlerne anvendes til oplysningskampagner om farerne ved rygning, som hovedsageligt er rettet mod unge.

Som opfølgning af Kommissionens meddelelse fra december 1996 om Fællesskabets nuværende og planlagte rolle i bekæmpelsen af tobaksforbruget og Kommissionens beretning fra september 1999 til Rådet og Europa-Parlamentet om, hvilke fremskridt der er gjort med beskyttelse af folkesundheden mod skadevirkninger af tobaksforbrug, vedtog Rådet endelig på samlingen den 18. november 1999 sine konklusioner om tobaksbekæmpelse og havde en orienterende drøftelse, som især vedrørte beskyttelsen af unge mod de skadelige virkninger af rygning og Den Europæiske Unions indsats i international sammenhæng.

Denne debat var offentlig.

Med hensyn til det eksterne aspekt vedtog Rådet den 22. oktober 1999 afgørelsen om bemyndigelse af Kommissionen til for så vidt angår de spørgsmål, der henhører under Fællesskabets kompetence, at indlede forhandlinger i WHO-regi vedrørende en international rammekonvention med tilhørende protokoller om restriktive foranstaltninger over for tobak og tobaksvarer.